
Σάββατο, 26 Σεπτεμβρίου 2026
ΔΕΛΤΙΟ ΤΥΠΟΥ
Επακούμβηση φορτηγίδας στο Βόλο – Εντοπισμός και διάσωση 48 και 62 αλλοδαπών νότια των Καλώ Λιμένων - Σύλληψη 6 αλλοδαπών στη Νίσυρο - Διακομιδές ασθενών

Τις βραδινές ώρες χθες, ενημερώθηκε η Λιμενική Αρχή του Βόλου από τον Πλοίαρχο μίας αυτοκινούμενης φορτηγίδας (φ/γίδα) ελληνικής σημαίας, ότι κατά τη διάρκεια χειρισμών πρυμνοδέτησης σε ιδιωτικές εγκαταστάσεις στο λιμένα Βόλου, επακούμβησε με τη δεξιά πρυμναία πλευρά της στον προβλήτα, με αποτέλεσμα να προκληθεί στρέβλωση στο πρυμναίο τμήμα της, στο ύψος της ίσαλου γραμμής. Το πλοίο, το οποίο προερχόταν από το λιμάνι του Αλμυρού με επτά άτομα πλήρωμα, προσέδεσε με ασφάλεια στο λιμάνι. Μετά τον κατάπλου και κατόπιν ελέγχου από τον Πλοίαρχο της φ/γίδας, διαπιστώθηκε μικρή εισροή υδάτων στο στεγανό πρυμναίο χώρο αντλιοστασίου. Από το Κεντρικό Λιμεναρχείο Βόλου που διενεργεί την προανάκριση, συνελήφθη ο Πλοίαρχος του πλοίου για παράβαση των διατάξεων του άρθρου 225 του Ν.Δ. 187/73 «Περί Κώδικα Δημοσίου Δικαίου» και του άρθρου 277 του Π.Κ. «Πρόκληση ναυαγίου». Επιπλέον, από τη Λιμενική Αρχή απαγορεύτηκε ο απόπλους της φορτηγίδας μέχρι την αποκατάσταση της βλάβης και την προσκόμιση βεβαιωτικού αξιοπλοΐας από τον αρμόδιο νηογνώμονα. Από το συμβάν δεν υπήρξε τραυματισμός, δεν διαπιστώθηκε θαλάσσια ρύπανση και δεν υπήρξαν ζημιές στον προβλήτα της εγκατάστασης. 

*****


Τις βραδινές ώρες χθες, ενημερώθηκαν οι Λιμενικές Αρχές της Ιεράπετρας και των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε μία λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 42 ν.μ. νοτιοανατολικά των Καλών Λιμένων. Άμεσα αναχωρησε για την περιοχη ένα Περιπολικό σκάφος Λ.Σ.- ΕΛ.ΑΚΤ. (ΠΛΣ) το οποίο εντόπισε και περισυνέλεξε 48 αλλοδαπούς (43 άντρες και 5 ανήλικοι) και τους μετέφερε με ασφάλεια στο λιμάνι των Καλών Λιμένων. Στη συνέχεια, οι διασωθέντες αναχώρησαν για το λιμάνι του Ηρακλείου, συνοδεία του Α.Τ. Φαιστού. Προανάκριση διενεργείται από το Κεντρικό Λιμεναρχείο Ηρακλείου.


Επίσης: Τις βραδινές ώρες χθες, ενημερώθηκε η Λιμενική Αρχή των Καλών Λιμένων από το Ενιαίο Κέντρο Συντονισμού Έρευνας και Διάσωσης (Ε.Κ.Σ.Ε.Δ.) του Αρχηγείου Λ.Σ.-ΕΛ.ΑΚΤ., για παροχή συνδρομής σε μία λέμβο με αλλοδαπούς επιβαίνοντες σε δυσχερή θέση, στη θαλάσσια περιοχή 02 ν.μ. νότια των Καλών Λιμένων. Άμεσα για την περιοχή απέπλευσε ένα  Περιπολικό σκάφος Λ.Σ.- ΕΛ.ΑΚΤ. (ΠΛΣ) το οποίο εντόπισε και περισυνέλεξε 62 αλλοδαπούς (60 άντρες, 1 γυναίκα και 1 ανήλικος) και τους μετέφερε με ασφάλεια στο λιμάνι των Καλών Λιμένων. Στη συνέχεια, οι διασωθέντες αναχώρησαν για το λιμάνι του Ηρακλείου, συνοδεία στελεχών του Κλιμακίου Ειδικών αποστολών (Κ.Ε.Α.) του Κεντρικού Λιμεναρχείου Ηρακλείου και του Α.Τ. Φαιστού. Προανάκριση διενεργείται από το Κεντρικό Λιμεναρχείο Ηρακλείου.

*****


Τις βραδινές ώρες χθες, στελέχη της Λιμενικής Αρχής της Νισύρου, προέβησαν στη σύλληψη επτά αλλοδαπών (υπηκόων Αιγύπτου) για παράβαση του άρθρου 182 του Π.Κ. «Παραβίαση περιοριστικών όρων». Συγκεκριμένα, σε έλεγχο που διενεργήθηκε από στελέχη Λ.Σ.-ΕΛ.ΑΚΤ. εντός του επιβατικού λιμένα Μανδρακίου Νισύρου, οι αλλοδαποί επέδειξαν δελτία αιτούντος ασύλου με γεωγραφικό περιορισμό τη ν. Κω.. Οι αλλοδαποί πρόκειται να παραδοθούν σε ΚΥΤ ν. Κω , συνοδεία στελεχών Λ.Σ.-ΕΛ.ΑΚΤ. και Α.Τ. Νισύρου. Προανάκριση διενεργείται από τον Λιμενικό Σταθμό Νισύρου. 

*****


Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής πραγματοποιήθηκαν οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:

-11χρονου, από το λιμάνι της Κέρκυρας στο λιμάνι της Ηγουμενίτσας, με Ναυαγοσωστικό σκάφος Λ.Σ.-ΕΛ.ΑΚΤ.,

-64χρονου από το λιμάνι της Δάφνης στο λιμάνι της Ουρανούπολης, με Περιπολικό σκάφος Λ.Σ.-ΕΛ.ΑΚΤ. και

-41χρονου, το λιμάνι της Κέρκυρας στο λιμάνι της Ηγουμενίτσας, με Περιπολικό σκάφος Λ.Σ.-ΕΛ.ΑΚΤ.

